
Εντυπωσίασε το εικαστικό-μουσικό δρώμενο Atelier του φωνητικού συνόλου 
MAGISTERIUM που παρουσίασε η Κοινο_Τοπία για φιλανθρωπικό σκοπό 


Στην κατάμεστη αίθουσα της «Αίγλης» στη Veso Mare (Πάτρα) πραγματοποιήθηκε τη Δευτέρα 2 Ιουλίου το βράδυ μια ακόμη παράσταση του φωνητικού συνόλου MAGISTERIUM. Αυτή τη φορά παρουσίασαν στο κοινό της Πάτρας το εικαστικό μουσικό δρώμενο Atelier για φιλανθρωπικό σκοπό στηρίζοντας έτσι τις κοινωνικές δράσεις της Κοινο_Τοπίας (Εταιρεία Κοινωνικής Δράσης και Πολιτισμού) που έχουν ως επίκεντρο τον άνθρωπο.
Το ενθουσιώδες κοινό χειροκρότησε την ομάδα των νέων καλλιτεχνών που έχουν εισβάλλει στη μουσική σκηνή της πόλης με έναν απροσδόκητο τρόπο. Το χοροθεατρικό δρώμενο που παρουσίασαν περιστρεφόταν γύρω από την καθημερινότητα ενός ζωγράφου και τη σχέση του με τον αγαπημένο του φίλο που κάνει καριέρα τενόρου στο εξωτερικό και τον παρακολουθεί σε συνέντευξη στο ραδιόφωνο. 
Αυτό που κάνει το MAGISTERIUM διαφορετικό και μοναδικό είναι η πλοκή γύρω από μια απλή συνήθως ιδέα που προσεγγίζεται με εικόνες και ήχους θεολογικής προελεύσεως. Έτσι η δουλειά των συντελεστών δε μπορεί να κατηγοριοποιηθεί σε κανένα από τα γνωστά είδη μουσικού θεάτρου, ενώ θέτει ερωτήματα μεταφυσικά πάνω σε καθημερινές καταστάσεις. Η τοποθέτηση της δράσης σε ένα μελλοντικό χρονικό σημείο μας πείθει ότι το όραμά τους έχει έναν ουτοπικό χαρακτήρα τόσο σε κοινωνικό όσο και σε καλλιτεχνικό επίπεδο. Δείχνουν να προετοιμάζουν το έδαφος για μια τέχνη του μέλλοντος.

MAGISTERIUM vocal ensemble
Το φωνητικό σύνολο MAGISTERIUM παράγει ομαδικά τα σενάρια των παραστάσεών του. Όλα τα μέλη συμμετέχουν στη σκηνοθεσία, τη μουσική προετοιμασία, την κινησιολογία, τη σκηνογραφία, την ενδυματολογία και το μακιγιάζ.
SOPRANI  Γασπαρινάτου Γιόλα, Νησίδη Μαριλένα, Τσίρη Παναγιώτα, Τσίγκα Φαίη, Τσιούτσια Λίλιαν, Χατζηνικόλα Θεοδώρα



ALTI Αγγελοπούλου Μαριλένα, Ζυγομαλά Ελίνα, Ντρουβάρη Διονυσία

TENORI Γαλάνης Γιώργος, Καλέρης Κωνσταντίνος, Μανιατόπουλος Μάριος
BASSI Θεοφιλάτος Τάσος, Καββαθάς Κωνσταντίνος, Καραγιάννης Λεωνίδας, Κωνσταντάρας Βασίλης, Λάζαρης Βασίλης 

ΣΥΜΜΕΤΟΧΗ  Νίκος Λυμπεράτος, Χορευτής-χορογράφος


Η παρουσίαση του εικαστικού-μουσικού δρώμενου ‘‘Atelier’’ του φωνητικού συνόλου MAGISTERIUM έγινε στα πλαίσια των δράσεων της Εταιρείας Κοινωνικής Δράσης και Πολιτισμού Κοινο_Τοπία www.koinotopia.gr για την προαγωγή του πολιτισμού, την κατανόηση της διαφορετικότητας και της πολυπολιτισμικότητας.

